DECRETO 125/2008, do 29 de maio, polo que se crea o  Centro Galego de Desenvolvemento Integral (Cegadi), en Santiago de Compostela.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 19/06/2008

O artigo 27.23º do Estatuto de autonomía para Galicia, en concordancia co artigo 148.1º 20 da Constitución española, establece a competencia exclusiva da comunidade autónoma no ámbito da asistencia social.
En virtude desa atribución competencial, o Parlamento de Galicia aprobou a Lei 4/1993, do 14 de abril, de servizos sociais, pola que se ordenan e regulan os aspectos básicos dun sistema integrado de servizos sociais como servizo público da Comunidade Autónoma de Galicia, estruturado en dous niveis de atención: primaria e especializada.
A dita norma veu regular os servizos sociais de atención especializada dirixidos aos colectivos das persoas con discapacidade, e establece determinados programas e equipamentos encamiñados a acadar a atención integral, a autonomía persoal e a integración social destes sectores poboacionais.
De conformidade co establecido na Orde do 18 de agosto de 2000, pola que se aproba o Estatuto básico de centros de servizos sociais da Comunidade Autónoma de Galicia, os centros para persoas con discapacidade clasifícanse en centros residenciais para adultos e centros residenciais para persoas gravemente afectadas e centros non residenciais, para os que se establecen as modalidades de centro de día ou de centros ocupacionais.
En consecuencia, e dentro dos obxectivos sinalados, a Vicepresidencia da Igualdade e do Benestar pretende levar a cabo a posta en marcha do Centro Galego de Desenvolvemento Integral para atención ás persoas con discapacidade física dependentes, coa participación da Unión Europea, a través do Fondo Europeo de Desenvolvemento Rexional (Feder). Este centro está dirixido a prestar unha rehabilitación integral ás persoas con discapacidade física e dependentes, polo que se destinará a desenvolver diferentes programas funcionais nas seguintes áreas: área residencial, de formación, coa existencia de aulas e obradoiros, de I+D+I, de asesoramento en materia de axudas técnicas, de atención psicosocial, de rehabilitación física e hidroterapia, e de vivendas para a vida independente, e área de recursos á comunidade.
Co fin de garantir a adecuada prestación dos servizos, controlar a calidade da atención e recoñecer os dereitos e deberes dos usuarios, aprobouse o Decreto 143/2007, do 12 de xullo, de autorización e acreditación de centros de servizos sociais. Esta disposición, en desenvolvemento da Lei 4/1993, do 14 de abril, regula a obrigatoriedade de obter autorización administrativa previa para a creación ou modificación dos equipamentos sociais, así como para o inicio ou cesamento das súas actividades, especificando os requisitos xerais que deben cumprir.
Neste sentido, de acordo co disposto no artigo 29 da Lei 4/1993, de servizos sociais, e no artigo 6 do Decreto 143/2007, para a creación dun centro de servizos sociais propio da Administración autonómica, por proposta do vicepresidente da Igualdade e do Benestar e logo de deliberación no Consello da Xunta de Galicia, na súa reunión do día vinte e nove de maio de dous mil oito,
DISPOÑO:
Artigo único.
Crear o Centro Galego de Desenvolvemento Integral (Cegadi), para persoas con discapacidade física dependentes, en Santiago de Compostela, no cal se incorporan os seguintes equipamentos:
-Centro de día.
-Centro residencial.
Disposicións derradeiras
Primeira.-Autorízase a Vicepresidencia da Igualdade e do Benestar para o desenvolvemento e execución deste decreto.
Segunda.-Esta disposición entrará en vigor ao día seguinte da súa publicación no Diario Oficial de Galicia.
Santiago de Compostela, vinte e nove de maio de dous mil oito.
Emilio Pérez Touriño
Presidente
Anxo Manuel Quintana González
Vicepresidente da Igualdade e do Benestar